Kristian Jensen (V), 2005-04-01:
Allerførst må jeg sige, at hr. Frank Aaen har et utrolig dårligt kendskab til liberalismens grundsætninger, såfremt hr. Frank Aaen mener, at liberalisme alene kan summeres ned til spørgsmålet om at få økonomisk overskud.
Det var såmænd bare det, jeg bemærkede at hr. Frank Aaen havde sagt.
Så spørger hr. Frank Aaen nu: Mener skatteministeren slet ikke, at der er noget problem omkring afregninger?
Jeg mener naturligvis, der er et problem omkring afregninger, i og med at cirka halvdelen af de virksomheder, der hidtil har været pålagt at lave dokumentation for deres interne afregninger, således at det er muligt at kontrollere, om de betaler den rigtige skat, ikke har lavet den dokumentation.
Det gør, at vi ikke har haft mulighed for at lave en tilstrækkelig effektiv ligning af dem.
Derfor er der jo grund til at stramme op.
Jeg mener, at vores skattemedarbejdere skal have en højere faglig ekspertise i at ligne transfer pricing-selskaber, og derfor har vi lavet de ti TP-centre, som netop skal sikre, at vores medarbejdere i skattemyndighederne har en tilstrækkelig faglig baggrund til at matche virksomhederne.
Der er netop grundlag for at tage fat på det her område, som regeringen har gjort og med det her lovforslag også gør, for at sikre, at alle selskaber betaler den korrekte skat.
Derfor vil jeg ikke finde mig i, at hr. Frank Aaen påstår, at regeringen tager for let på de her spørgsmål og ikke mener, at der er noget problem.
Vores handlingsplan, den ottepunktsplan, der blev vedtaget under den tidligere skatteminister, er netop et bevis på, at regeringen tager det her problem alvorligt, og at vi agter at gøre noget ved det, og at vi med det her lovforslag netop sikrer, at vi får nogle dokumentationsregler, der gør, at vi kan sikre en effektiv ligning.
Man må også sige, at med den indsats, der har været gjort hidtil, og det stigende antal sager, der har været, kan vi netop se, at der er taget en lang række initiativer, der har virkning over for selskaberne.
De skatteforslag, som bl.a. Socialdemokratiet stemte imod, var fuldt ud finansierede, og de havde netop en profil, der gjorde, at det med hensyn til indkomsten klart var personer med almindelige indkomster, der fik den største del af skattelettelserne.
Jeg noterer bare, at Socialdemokratiet stemte imod en lavere personskat dengang, ligesom Socialdemokratiet nu bebuder, at de vil stemme imod en lavere selskabsskat.
Hvad angår spørgsmålet om, hvem der får gavn af det, har hr. Jens Peter Vernersen hele dagen igennem forsøgt at tegne et billede af, at de selskaber, der måtte have benyttet sig af sambeskatningen, nu får en præmie, ved at den ændres.
Tværtimod.
De, der for alvor bliver vindere i det her, er de selskaber – også de små og mellemstore selskaber – der netop ikke har benyttet sig af sambeskatning.
Det er de virksomheder, der f.eks. har haft rent danske aktiviteter og derfor ikke har haft mulighed for at benytte sig af sambeskatningen.
De får nu en lavere selskabsskattesats, og dermed er vi med til at styrke virksomheder med danske aktiviteter.
Det burde selv Socialdemokratiet støtte op om.
Jeg kan ikke love hr. Frank Aaen, at fordi vi har gennemført ottepunktsplanen, vil selskaber få et skattemæssigt overskud.
Den ottepunktsplan, som ligger, er et spørgsmål om at sikre, at dokumentationen for deres transaktioner er i orden; at sikre, at kontrollen internt er skærpet; at sikre, at vi har de rigtige udvælgelseskriterier, sådan at muligheden for, at der er noget at komme efter, er størst.
Det er regler, der skal sikre, at vi i EU-kredsen er på forkant med internationale regler, og at vi også monitorerer andre lande for at se, om de skulle få andre ideer til at sikre en korrekt transfer pricing i forhold til Danmark.
Men det er jo sådan, hvilket hr. Frank Aaen også ved, at skattemæssige regler giver mulighed for, at man f.eks. gennem investeringer kan skabe afskrivningsmuligheder, der gør, at selv om man på driften har et overskud, vil man skattemæssigt ikke have et overskud.
Men det kræver naturligvis, at man som selskab, for nu at tage det eksempel, også investerer her i landet for at have et aktiv at afskrive på.
Afstemning